b'\n_START_ARTICLE_\nMS \xc2\xabKong Harald\xc2\xbb\n_START_SECTION_\nHistorie\n_START_PARAGRAPH_\nI juni 1990 vedtok Stortinget \xc3\xa5 stille 1,875 milliarder kroner til r\xc3\xa5dighet for \xc3\xa5 omstille hurtigruten til kommersiell drift. Selskapene kunne dermed g\xc3\xa5 i gang med \xc3\xa5 prosjektere nye skip, og Skipskonsult AS i Bergen utarbeidet et prosjekt som ble sendt ut til omkring 30 skipsverft over hele verden. Av konstruksjonsforslagene var det seks som skilte seg ut, men det ble til slutt forslaget fra det tyske Meyerverftet i Papenburg som ble valgt. Verftet er et av verdens ledende cruiseskip-verft, og lugarl\xc3\xb8sningen i forslaget innebar at 212 av de 230 lugarene ble plassert utvendig. Byggekontrakten og opsjoner p\xc3\xa5 to s\xc3\xb8sterskip gikk til Volkswerft GmbH i Stralsund, Tyskland, som p\xc3\xa5 grunn av omstillingsmidler for verftsindustrien i det tidligere \xc3\x98st-Tyskland, hadde det laveste anbudet._NEWLINE_28. november 1992 ble skipet sj\xc3\xb8satt. 25 juni 1993 ble hun overlevert og d\xc3\xb8pt \xc2\xabKong Harald\xc2\xbb av Hj\xc3\xb8rdis Opseth, samferdselsminister Kjell Opseths kone. 2. juli 1993 var skipet i Trondheim under feiringen av hurtigrutens 100-\xc3\xa5rsjubileum. MS \xc2\xabKong Harald\xc2\xbb la ut fra Bergen p\xc3\xa5 sin f\xc3\xb8rste rundtur i hurtigruten 6. juli 1993, og erstattet gamle MS \xc2\xabPolarlys\xc2\xbb fra 1952. Skipet satte en ny standard n\xc3\xa5r det gjaldt passasjerkomfort og innredning, og innledet en ny \xc3\xa6ra i hurtigrutens historie._NEWLINE_I 1995 var skipet i dokk i Bremerhaven, Tyskland, for \xc3\xa5 f\xc3\xa5 utf\xc3\xb8rt garantiarbeid, og fikk samtidig montert en nedsenkbar kompass-thruster akter. I mars 2006 fusjonerte Troms Fylkes Dampskibsselskab med Ofotens og Vesteraalens Dampskibsselskab (OVDS) og dannet Hurtigruten Group, senere omd\xc3\xb8pt til Hurtigruten AS. MS Kong Harald fikk nytt skorsteinsmerke, men beholdt hjemmehavnen og navnet._NEWLINE_Den 4. mars 2013 grunnst\xc3\xb8tte \xc2\xabKong Harald\xc2\xbb like utenfor munningen til Trollfjorden i Hadsel. Skipet fikk sm\xc3\xa5 skader i bulben. Skipet ble reparert p\xc3\xa5 Fiskerstrand verft i \xc3\x85lesund._NEWLINE_Vinteren 2016 ble interi\xc3\xb8ret til \xc2\xabKong Harald\xc2\xbb pusset opp i moderne og arktisk stil, som f\xc3\xb8rte til at mange entusiaster raste.\n_START_SECTION_\nSkipet\n_START_PARAGRAPH_\nMS \xc2\xabKong Haralds\xc2\xbbs tonnasje er 11\xc2\xa0204 bruttoregistertonn, 4\xc2\xa0153 nettoregistertonn, og lasteevnen er p\xc3\xa5 902 d\xc3\xb8dvekttonn. Skipet har 3 kj\xc3\xb8le/fryserom med totalt volum p\xc3\xa5 880 m\xc2\xb3, og et lasterom p\xc3\xa5 1\xc2\xa0500 m\xc2\xb3. Bildekket er p\xc3\xa5 600 m\xc2\xb2 og har plass til 45 personbiler. Lasting og lossing foreg\xc3\xa5r med gaffeltruck gjennom en stor sideport med 5 tonns palleheis p\xc3\xa5 babord side. Hovedmotorene er to sekssylindrede firetakts Krupp MaK DM 6 M552 C dieselmotorer som driver hver sin propell. Oppgitt ytelse er 12\xc2\xa0228hestekrefter totalt, noe som gir en toppfart p\xc3\xa5 20 knop. Skipet er utstyrt med 2 Brunvoll sidepropeller i baugen, hver med en ytelse p\xc3\xa5 1\xc2\xa0075 hestekrefter. I forbindelse med garantiarbeid i 1995 ble en nedsenkbar 1\xc2\xa0200 hestekrefters Ulstein kompass-thruster montert akter. MS \xc2\xabKong Harald\xc2\xbb er det f\xc3\xb8rste hurtigruteskipet som er utstyrt med aktive stabilisator-finner. Str\xc3\xb8mforsyningen bes\xc3\xb8rges av to akselgeneratorer p\xc3\xa5 2\xc2\xa0875 kVA, 2 hjelpemotorer p\xc3\xa5 1\xc2\xa0500 kVA, samt en n\xc3\xb8dstr\xc3\xb8msgenerator p\xc3\xa5 265 kVA._NEWLINE_MS \xc2\xabKong Harald\xc2\xbb er sertifisert for 691 passasjerer i kystfart, og har 490 k\xc3\xb8yeplasser fordelt p\xc3\xa5 230 lugarer. Fellesarealene er store og inkluderer bar, utsiktssalong, kafeteria, spisesal og konferanserom. Landgangen er integrert i passasjer-porten, og foldes ut og inn ved hjelp av hydraulikk.'